Moot-moord: Skoonseun weer in hofStefan Visser tydens ‘n vorige hofverskyning. Foto: Phillip Bruwer Stefan Visser (29), wat verdink word van die moord op sy skoonma, pastoor Elsabe van Niekerk (55) van Pretoria se Moot-gebied, het Dinsdag vir die eerste keer weer in die Pretoria-landdroshof verskyn nadat sy borgtogaansoek in Junie van die hand gewys is. Visser het vlugtig verskyn, waarna die moordverhoor uitgestel is, aangesien uitslae van DNS-bewyse nog nie gereed is nie. Die saak word weer op 21 September hervat. Maroela Media het vroeër berig Visser en Van Niekerk se dogter, Leandri, was besig om te skei, toe die moord op 11 April in Gezina plaasgevind het. Visser het tydens sy borgaansoek beweer sy skoonouers het in hul huwelik ingemeng en hom weerhou daarvan om sy twee kinders te sien. Elsabe van Niekerk. Foto: Facebook Van Niekerk is by haar broer se werkswinkel vermoor nadat sy en Visser glo ŉ argument oor die kinders gehad het. Visser beweer hy het “geknak” toe Van Niekerk op hom gegil en hom gestamp het, waarna hy nie meer kan onthou wat gebeur het totdat hy later dieselfde dag by sy vriendin se ouma se huis in Rietondale in hegtenis geneem is nie. Van Niekerk is 31 keer met ŉ mes gesteek en vier keer gesny. Die staat voer aan die moordwapen is Visser se vuisyster. Hy het op 14 April vir die eerste keer in die hof verskyn op aanklag van moord met voorbedagte rade, wat ŉ skedule 6-misdryf is. Sy borgtogaansoek is op 13 Junie van die hand gewys. Landdros Kiru Pillay het in haar uitspraak gesê die waarskynlikheid bestaan dat die res van die gesin se lewens in gevaar is. Dit volg nadat Visser glo tydens ŉ vorige geleentheid aan sy skoonma gesê het hy gaan haar, haar man, sy vrou en hul kinders om die lewe bring, waarna hy selfmoord gaan pleeg. “Hy het klaar die eerste gedeelte van dié dreigement uitgevoer,” het sy toe gesê. Sy het voorts gesê Visser het nie tydens die aansoek aangedui dat hy onskuldig is nie, maar net dat hy geheueverlies omtrent die voorval het. “Die bewering dat hy nie kan onthou nie, is slegs deur sy verdediging aangevoer. Dit is nie feitelik bewys nie. Daar is egter bewyse dat hy ŉ balaklawa aangehad het om te probeer om sy identiteit weg te steek. Hy het ook gevlug en probeer jok deur te sê daar was ŉ inbraak waarby vier swart mans in ŉ rooi VW Golf betrokke was en dit is onwaarskynlik dat hy tydelik waansinnig was. As dit wel die geval is, hou dit ook ŉ gevaar vir die publiek in as hy vrygelaat word, aangesien ŉ mens nie weet wat dié gemoedstoestand by hom veroorsaak nie.” Visser bly in aanhouding by die Kgosi Mampuru-gevangenis. Lees die vorige berigte oor die Moot-moord op Maroela Media.